Alterskye in Januarie voor nadat sy regter, speurders glo slegsê | Netwerk24
Deur Tammy Petersen, News24 19 November 2019 21:55
Die veroordeelde moordenaar Jason Rohde se voormalige vriendin Jolene Alterskye se aanmerkings oor die regter wat hom 'n vonnis van 20 jaar opgelê en die speurders wat die saak ondersoek het, het haar in die sop laat beland.
Alterskye het Maandag in die hof in Kaapstad verskyn op 'n aanklag van crimen injuria vir die aanmerkings wat sy op sosiale media en in 'n teksboodskap gemaak het nadat hy in Februarie vanjaar skuldig bevind en gevonnis is.
Regter Gayaat Salie-Hlophe het hom 18 jaar gevangenisstraf opgelê vir die moord op sy vrou Susan, en vyf jaar vir regsverydeling. Hy het teen die vonnis geappelleer.
Alterskye het vroeër verskoning aan die regter en Louis van Niekerk, die aanklaer, gevra oor die teks wat sy versprei het.
In die dae nadat Jason gevonnis is, het Alterskye op die polisie se Facebook-blad uitgevaar teen die verhoorregter, asook die ondersoekbeamptes, sers. Marlon Appollis en sers. Stephen Adams van Stellenbosch.
Alterskye het onder meer geskryf die staat en die regter is wat haar betref "in dieselfde span en as die staat wederregtelik kan optree wanneer hy onwettig eiendomme deursoek en staatsgetuies omkoop, wat het hulle nie versin om hul Kers­bonus te kry nie".
" 'n Korrupte land begin by 'n korrupte polisie en ek hoop die waarheid sal onthul word sodat geregtigheid werklik kan seëvier."
Kort nadat sy die inskrywing gedoen en dit toe verwyder het, het sy die nasionale vervolgingsgesag (NVG) en Salie-Hlophe deur middel van William Booth, haar prokureur, in 'n skrywe om verskoning gevra.
Alterskye het in haar verskoning gesê sy was sedert Rohde se inhegtenisneming, dwarsdeur sy verhoor en selfs ná sy vonnisoplegging onder erge openbare en mediadruk.
Sy het geskryf sy het nie rasioneel gedink toe sy die inskrywing gedoen het nie. Haar persoonlike lewe, insluitend haar familie- en werklewe, het daaronder gely.
Sy het ook geskryf sy het nie gedink haar inskrywing sou soveel reaksie ontlok nie.
"Wanneer ek terugkyk, besef ek my optrede was onaanvaarbaar en ek kan net nederig om verskoning vra aan diegene wat deur my inskrywing geraak is. Ek respekteer die regsproses en die hof."
William Booth, Alterskye se regsverteenwoordiger, het bevestig regter Salie-Hlophe, Adams en Appollis is die klaers in die saak teen haar.
Booth sê die direkteur van die NVG wil die saak na die hooggeregshof verwys, waarteen hy beswaar gemaak het omdat hy nog nooit van 'n saak van crimen injuria gehoor het wat in die hooggeregshof aangehoor is nie.